“የጎርጎራ ፕሮጀክትን በውጤታማነት ለመተግበር ገቢ መሰብሰብ ላይ ትኩረት ማድረግ ይጠበቅብናል።” ርእሰ መሥተዳድር ተመሥገን ጥሩነህ
ባሕር ዳር፡ መስከረም 23/2013ዓ.ም (አብመድ) በኢፌዴሪ ጠቅላይ ሚኒስትር ዐብይ አህመድ (ዶክተር) ይፋ ከተደረጉ የገበታ ለሀገር ፕሮጀክቶች መካከል የጉርጎራ ልማት ፕሮጀክት አንዱ ነው። ፕሮጀክቶቹን እውን ለማድረግ ሀብት የማሰባሰብ መርሐ ግብሮች እየተከናወኑ ነው። በጣና ሐይቅ ዳርቻ ላይ የሚገኘውን የጎርጎራ ፕሮጀክትን በውጤታማነት ለመተግበር የሚያስችሉ ሐሳቦችን ለማፍለቅና ምቹ ሁኔታዎችን ለመፍጠር ያለመ ምልከታ የፌዴራልና የክልል ከፍተኛ የመንግሥት የሥራ ኃላፊዎች አድርገዋል።የአማራ ክልል ርእሰ መሥተዳድር ተመሥገን ጥሩነህ፣ የሳይንስና ኢኖቬሽን ሚኒስትር አብርሃም በላይ (ዶክተር)፣ የፌዴራል መንገዶች ባለስልጣን ዋና ዳይሬክተር ሀብታሙ ተገኝን (ኢንጂነር) ጨምሮ የክልልና የፌዴራል ከፍተኛ ኃላፊዎች የሥራ ኃላፊዎች ተገኝተዋል።የኢትዮጵያ መንገዶች ባለስልጣን ዋና ዳይሬክተር ሀብታሙ ተገኝ (ኢንጂር) “የበርካታ መስህብ ሀብቶች ባለቤት የሆነውን ጣናና አካባቢውን ለማልማትና ጎብኝዎችን ለመሳብ የረጅም ዔመታት እቅድ ይዞ መሥራት ይገባል” ብለዋል። በገበታ ለሀገር የታቀፈውን የጎርጎራ ልማት ፕሮጀክትን እውን ለማድረግም ዓለም አቀፍ ባለሀብቶችን ማሳተፍ የሚያስችል አሠራር እንዲዘረጋ በትኩረት መሥራት ይኖርብናልም ነው ያሉት።የማዕከላዊ ጎንደር ዞን ዋና አስተዳዳሪ ወርቁ ኃይለማርያም የገበታ ለሀገር ፕሮጀክት በጎርጎራ እንደሚተገበር ይፋ ከሆነበት ጀምሮ የሚለማውን አካባቢ ከመለየት ጀምሮ ምቹ ሁኔታዎች እንዲፈጠሩ በትኩረት እየሠሩ መሆኑን ነው ያስታወቁት።